NARIADENIE KOMISIE (ES) č. 321/2007
z 23. marca 2007,
ktorým sa mení a dopĺňa nariadenie (EHS) č. 396/92 o zatriedení určitého tovaru do kombinovanej nomenklatúry
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
keďže:
(1)
Určité vozidlá s vystuženou hydraulickou výklopnou plošinou uvedené v bode 4 prílohy k nariadeniu Komisie (EHS) č. 396/92 (2) boli zatriedené v rámci kombinovanej nomenklatúry do kódu KN 8704 31 91. V súlade s tým istým bodom univerzálnosť a zložitá konštrukcia výklopnej plošiny zabraňuje, aby bol tento výrobok považovaný za vyklápač „dumper“ zatriedený do kódu KN 8704 10.
(2)
Vo svojom rozsudku vo veci C-396/02 (3) Súdny dvor Európskych spoločenstiev rozhodol, že skutočnosť, že vozidlo s korbou má zložitú, univerzálnu a presnú funkciu sklápania, nie je prekážkou toho, aby bolo zatriedené ako „dumper“ v zmysle podpoložky 8704 10 kombinovanej nomenklatúry.
(3)
Keďže opatrenie pre zatriedenie stanovené v nariadení (EHS) č. 396/92 nie je v súlade so znením rozhodnutia Súdneho dvora, dôvodom je nesprávny bod 4, toto nariadenie by sa malo upraviť, keďže vozidlá s hydraulickou výklopnou plošinou sa v ňom zatrieďujú do kódu KN 8704 31. Z toho dôvodu sa bod 4 vypúšťa a je zrušený od 10. marca 1992.
(4)
Opatrenia ustanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Bod 4 prílohy k nariadeniu (EHS) č. 396/92 sa vypúšťa.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Nadobúda platnosť dňom 10. marca 1992.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. marca 2007